Fiktive koordinater

De koordinater der fremgår af cachesiden for en mystery cache, kaldes fiktive koordinater. De peger som regel slet ikke på slutkoordinaterne, hvor cachen faktisk ligger, men de er som regel højst ca. 3 km derfra.

De fiktive koordinater kan være brugt på mange måder. Her er nogle eksempler:
 * De kan antyde det område cachen faktisk ligger i.
 * De kan pege på et umuligt sted - eventuelt bare for at gøre det tydeligt at koordinaterne er fiktive.
 * De kan pege på et sted der har forbindelse til løsningen af opgaven.
 * De kan pege på en parkeringsplads der kan bruges når cachen skal findes.
 * De kan direkte indgå som et led i den opgave der skal løses.
 * De kan have en kryptisk betydning som først bliver tydelig når opgaven er løst.

Groundspeak foretrækker at afstanden mellem de fiktive koordinater og slutkoordinaterne er højst ca. 3 km. Det har bl.a. den virkning at trackables der besøger cachen, får en nogenlunde retvisende log over hvor de har været henne. Hvis opgaven har en sådan karakter at der er god grund til at afstanden fra de fiktive koordinater til slutkoordinaterne er større end ca. 3 km, vil cachen typisk kunne godkendes alligevel - men der vil så oftest skulle stå noget på cachesiden som fortæller at afstanden er større end normalt.

I en challenge cache må koordinaterne ikke være fiktive. Man kan dog støde på ældre challenge cacher, der er godkendt før det blev til en regel at koordinaterne ikke må være fiktive.

Se også rettede koordinater og startkoordinater.